PIMO ออเดอร์ล้น! มั่นใจหนุนรายได้ปีนี้โต 20% แตะ 1.2 พันลบ.
ผู้ถือหุ้น PIMO ไฟเขียวปันผลงวดครึ่งปีหลัง 64 หุ้นละ 0.045 บ. รับเงิน 24 พ.ค.65 ฟาก “วสันต์ อิทธิโรจนกุล” ปลื้มออเดอร์ล้นล่วงหน้า 8 เดือน มั่นใจหนุนเป้ารายได้ปีนี้แตะ 1.2 พันลบ. เพิ่มขึ้น 20% จากปีก่อนทำได้ 1 พันลบ.
ผู้ถือหุ้น PIMO ไฟเขียวปันผลงวดครึ่งปีหลัง 64 หุ้นละ 0.045 บ. รับเงิน 24 พ.ค.65 ฟาก “วสันต์ อิทธิโรจนกุล” ปลื้มออเดอร์ล้นล่วงหน้า 8 เดือน มั่นใจหนุนเป้ารายได้ปีนี้แตะ 1.2 พันลบ. เพิ่มขึ้น 20% จากปีก่อนทำได้ 1 พันลบ.
27 เม.ย. 2565

นายวสันต์ อิทธิโรจนกุล กรรมการผู้จัดการ บริษัท ไพโอเนียร์ มอเตอร์ จำกัด (มหาชน) หรือ PIMO เปิดเผยว่า ที่ประชุมสามัญผู้ถือหุ้นประจำปี 2565 มีมติอนุมัติให้จัดสรรกำไรสุทธิเป็นเงินปันผลประจำปี 2564 ในอัตราหุ้นละ 0.063 บาทต่อหุ้น คิดเป็นเงินปันผลจ่ายทั้งสิ้น 39,644,989 บาท
ทั้งนี้ที่ผ่านมาบริษัทฯ ได้จ่ายปันผลระหว่างกาลไปแล้วในอัตราหุ้นละ 0.018 บาท รวมเป็นเงิน 11,096,382 บาท คงเหลือเงินปันผลจากผลการดำเนินงานตั้งแต่วันที่ 1 กรกฎาคม- 31 ธันวาคม 2564 ในอัตราหุ้นละ 0.045 บาท รวมเป็นเงินจำนวน 28,548,607 บาท โดยในวันที่ 5 พฤษภาคม 2565 เป็นวันกำหนดรายชื่อผู้ถือหุ้นที่มีสิทธิรับเงินปันผล (Record Date) และกำหนดวันจ่ายเงินปันผลในวันที่ 24 พฤษภาคม 2565
“วันนี้บริษัทฯ ต้องขอขอบคุณผู้ถือหุ้นทุกท่านที่ให้ความไว้วางใจ อนุมัติวาระการประชุมทุกวาระ นอกจากนี้ต้องขอขอบคุณคณะผู้บริหารและพนักงานของบริษัททุกๆ คนที่ได้ร่วมแรงร่วมใจ ทำให้บริษัทฯ เจริญก้าวหน้าอย่างมั่นคงและมีโอกาสสร้างผลตอบแทนที่ดีให้กับผู้ถือหุ้นและนักลงทุน โดยในอนาคตบริษัทฯ ก็ยังคงมุ่งมั่นในการดำเนินธุรกิจอย่างมีธรรมาภิบาลและตระหนักถึงผลประโยชน์สูงสุดของผู้ถือหุ้นเป็นสำคัญ” นายวสันต์ กล่าว
ส่วนผลการดำเนินงานของบริษัทฯ ในส่วนที่ผ่านมามีรายได้จากการขายเพิ่มขึ้น มีอัตราการเติบโตเฉลี่ยต่อปี (CAGR) สำหรับช่วง 3 ปี เท่ากับร้อยละ 23.87 โดยรายได้จากการขายระหว่างปี 2562 ถึงปี 2563 มีอัตราการเติบโตเพิ่มขึ้นร้อยละ 23.22 และระหว่างปี 2563 ถึงปี 2564 มีอัตราการเติบโตเพิ่มขึ้นร้อยละ 24.52 โดยโครงสร้างรายได้ของบริษัทฯ แยกตามกลุ่มผลิตภัณฑ์  ในระหว่างปี2562-2564 ประกอบด้วย 1.มอเตอร์สำหรับเครื่องปรับอากาศ 2.มอเตอร์สำหรับอุตสาหกรรม 3.เครื่องสูบน้ำ ปั๊มหอยโข่งและมอเตอร์สำหรับสระและสปา และ 4.รายได้ขายอื่นๆ
นายวสันต์ กล่าวต่อไปว่า ในปีนี้บริษัทฯ ยังคงเป้าหมายรายได้ไว้ที่ 1,200 ล้านบาท หรือเพิ่มขึ้น 20% จากปี 2564 ที่ทำได้ 1,030.58 ล้านบาท เนื่องจากมีออเดอร์เต็มไปล่วงหน้า 8 เดือนแล้ว ประกอบกับบริษัทฯ ไม่หยุดนิ่งพัฒนากลุ่มมอเตอร์ด้านอิเล็กทรอนิกส์สำหรับกลุ่มรถจักรยานยนต์ไฟฟ้า หลังรับอานิสงส์ความต้องการรถจักรยานยนต์ไฟฟ้าที่เพิ่มขึ้นในอนาคต จึงทำให้บริษัทฯ ได้ร่วมกับสำนักงานพัฒนาวิทยาศาสตร์และเทคโนโลยีแห่งชาติ (สวทช.) ศึกษาและพัฒนา จนสามารถนำส่งผลิตภัณฑ์ต้นแบบให้กับลูกค้า โดยคาดว่าภายในช่วงปลายปีนี้จะเริ่มมีคำสั่งซื้อเข้ามาและเป็นอีกปัจจัยที่ช่วยสนับสนุนให้บริษัทฯ เติบโตอย่างมั่นคง